Anne Baastrup (SF), 2011-04-06:
Da fru Karina Lorentzen Dehnhardt har forfald i dag, skal jeg holde hendes tale.
Som debatten har vist, er presset på Kriminalforsorgen vokset massivt.
En lang række institutioner under Kriminalforsorgen har et belæg på langt over 100.
Samtidig kan vi jo også konstatere, at antallet af voldelige episoder mellem indsatte og mod de ansatte er steget markant.
De ansatte har fået et regulært meget dårligt arbejdsmiljø flere steder.
Forklaringen skal formentlig findes, dels i Kriminalforsorgens klientel, hvor der er repræsentanter fra mange grupperinger og bander, som står i et modsætningsforhold, dels at pladsmangelen i Kriminalforsorgen gør det svært at holde de stridende grupper adskilt, ligesom personalet er på overarbejde i forhold til at holde opsyn med et usædvanlig højt antal fanger.
Vi er i SF bekymrede over den her udvikling.
Vi ved, at de såkaldt almindelige indsatte i stigende grad konfronteres med bandemiljøet i forbindelse med et afsoningsforhold, eller, hvad der er endnu værre, at de i nogle situationer rent faktisk rekrutteres til banderne.
Den her sikkerhedssituation kan ikke fortsætte.
Det, der jo også er problemet, hvis man ikke tager fat om det her og nu, er, at målet, vi jo alle sammen har, nemlig at folk ikke laver ny kriminalitet, når de kommer ud fra fængslerne, svækkes.
Vi havde derfor set frem til den analyse, som justitsministeren ville komme med, men desværre har regeringen tilsyneladende ikke en fremtid, der ligger ret meget ud over 2011.
Det kan man selvfølgelig spekulere en del over, altså det fremadrettede.
Regeringens argumentation er jo, at vi har et forlig, som skal fornys her til efteråret, men det kunne være, at der var andre begrundelser.
Desværre kan vi jo så se, at den her analyse, der nu er fremlagt, slet ikke tager hul på diskussionen om, hvordan vi bedst muligt tilpasser Kriminalforsorgen til fremtidens udfordringer, og det duer simpelt hen ikke.
Vi har jo en gammel politisk fastsat målsætning om et belæg, der ikke overskrider 92 pct., og som det er kommet frem, ligger vi i dag langt over den målsætning.
En stor del af regeringens såkaldte løsning på det her problem er, at man lukker øjnene ved at hæve grænsen, ligesom man med et såkaldt tilsigelsesstop lader dømte kriminelle vente på deres afsoning i op til 2 måneder mere.
Det sidste betyder jo, at man udskyder strafmassen svarende til 400 måneder.
De to tiltag har én ting tilfælles, nemlig at de på ingen måde bidrager til en langsigtet løsning af de udfordringer, Kriminalforsorgen står med.
Kort og godt er der tale om at sparke bolden til hjørne, men uden at gøre noget for at afværge den farlige situation, vi står med.
De to forslag vil således isoleret set have en negativ effekt på belægget i 2012.
Effekten heraf skal naturligvis opvejes mod de tiltag fra regeringens side, som forventeligt har en varig effekt.
Men der er jo ikke foretaget en egentlig vurdering af, hvad den samlede effekt vil have af betydning for 2012, 2013 og 2014, selv om der altså ikke er ret lang tid til, at vi når til 2014.
Reelt set
har vi ikke noget grundlag for at forvente, at situationen vil se markant bedre ud.
Der sidder rigtig mange bandemedlemmer i de danske fængsler i øjeblikket.
Det er selvfølgelig godt, at de er dømt for deres forbrydelser, men situationen rejser et nyt problem.
Tilbage i 2010 svarede justitsministeren på spørgsmål 1765 om den her rapport, der er grundlaget for forespørgslen i dag.
Her lyder det: Analysen skal tage udgangspunkt i de aktuelle sikkerhedsproblemer, herunder bandeadskillelsesproblematikken, stigningen i antallet af voldelige episoder mellem indsatte og ansatte, episoder med indtrængen i fængslerne m.v. og de deraf afledte sikkerheds- og kapacitetsmæssige problemer.
Det var en intention, som vi var rigtig glade for, men når man så ser på debatten og grundlaget i dag, må vi konstatere, at der intet er kommet på det punkt fra regeringens side ud over et mindre forsøgsprojekt.
Det er fuldstændig uholdbart og vil på sigt påføre fængslerne store problemer internt og påvirke bandemiljøet.
Så jeg vil derfor opfordre folk her i salen til at stemme for vores fælles forslag til vedtagelse.